b'\n_START_ARTICLE_\nRosulja\n_START_PARAGRAPH_\nRosulja ili izmaglica je oborina koja se sastoji od mnogobrojnih, vrlo sitnih kapljica vode, promjera manjeg od 0,5\xc2\xa0milimetara, koje vrlo lagano padaju iz niskog oblaka stratusa (na visini od 200 do 500\xc2\xa0metara), naj\xc4\x8de\xc5\xa1\xc4\x87e kroz maglu, i dopiru do tla. Mo\xc5\xbee ih zanositi lagan vjetar. Koli\xc4\x8dina je tako nastale oborine na tlu malena (manja od 1\xc2\xa0milimetar ili litar na sat po \xc4\x8detvornom metru, a ako je ve\xc4\x87a, rije\xc4\x8d je o ki\xc5\xa1i). Pri padanju rosulje vidljivost je smanjena.\n_START_SECTION_\nHidrometeori\n_START_PARAGRAPH_\nHidrometeori su proizvodi vodene pare koji u krutom ili teku\xc4\x87em stanju padaju na Zemlju (ki\xc5\xa1a, rosulja, snijeg, tu\xc4\x8da, sugradica), ili lebde u atmosferi (magla, sumaglica), ili lebde vjetrom uzdignuti sa Zemljine povr\xc5\xa1ine (me\xc4\x87ava, vijavica, dim mora), ili se talo\xc5\xbee na tlu (rosa, mraz, inje, poledica, snje\xc5\xbeni pokriva\xc4\x8d).'